ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0502/96 υποβολή: Sebastiano Musumeci (NI) προς την Επιτροπή (1 Μαρτίου 1996)

Θέμα: Άρση της φορολογίας για τα προϊόντα πετρελαίων στη Σικελία

- Λαμβάνοντας υπόψη ότι η Ιταλική Κυβέρνηση δήλωσε, μέσω του Υπουργού Οικονομικών Fantozzi, ότι είναι αντίθετη προς την άρση της φορολογίας για τα προϊόντα πετρελαίου στη Σικελία,

- λαμβάνοντας υπόψη ότι με τη στάση αυτή δημιουργούνται καταφανώς διακρίσεις εις βάρος του νησιού, δεδομένου ότι δύο περιφέρειες της Βορείου Ιταλίας έχουν αποκτήσει εδώ και καιρό αυτό το προνόμιο,

- λαμβάνοντας υπόψη ότι η άρνηση αυτή της Ιταλικής Κυβέρνησης φαίνεται ακόμη πιο αναιτιολόγητη αν σκεφθούμε ότι η Σικελία είναι υποχρεωμένη, εδώ και δεκαετίες, να φιλοξενεί στις ακτές της (Γέλα, Priolo, Milajjo) εξαιρετικούς ρυπαίνουσες για το περιβάλλον εγκαταστάσεις διυλιστηρίων πετρελαίου, για να πωλείται, στη συνέχεια, το διυλισθέν προϊόν σε άλλες Περιφέρειες, σε τιμή πολύ χαμηλότερη από αυτήν που προσφέρεται στους Σικελούς καταναλωτές,

- λαμβάνοντας υπόψη ότι η κατάργηση της φορολογίας για τα προϊόντα πετρελαίου στη Σικελία θα αποτελούσε αδιαμφισβήτητη ώθηση για την τουριστική βιομηχανία του νησιού με θετικό αντίκτυπο και στον τουρισμό με σκάφη αναψυχής, ο οποίος έως τώρα μειονεκτεί σε σχέση με εκείνον άλλων χωρών της Μεσογείου,

δεν νομίζει η Επιτροπή ότι πρέπει να μεσολαβήσει στην Ιταλική Κυβέρνηση ώστε να επανορθωθεί μια αυθαίρετη επιλογή που δημιουργεί διακρίσεις εις βάρος μιας Περιφέρειας η οποία έχει υποστεί σοβαρές περιβαλλοντικές ζημιές και παρουσιάζει καθυστερημένη ανάπτυξη;

Απάντηση του κ. Monti εξ ονόματος της Επιτροπής (15 Απριλίου 1996)

Σύμφωνα με το άρθρο 8 παράγραφος 4 της οδηγίας του Συμβουλίου 92/81/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή ((ΕΕ L 316 της 31.10.1992. )), το Συμβούλιο, με ομόφωνη απόφασή του μετά από πρόταση της Επιτροπής, μπορεί να εξουσιοδοτήσει τα κράτη μέλη να εισαγάγουν απαλλαγές ή μειώσεις των συντελεστών των ειδικών φόρων κατανάλωσης στα πετρελαιοειδή, λόγω ειδικών πολιτικών.

Μετά από αίτημα των ιταλικών αρχών το Συμβούλιο αποφάσισε να εξουσιοδοτήσει την Ιταλία να εφαρμόσει μειωμένους συντελεστές ή απαλλαγές στην κατανάλωση πετρελαιοειδών στις περιοχές Val d'Aosta και Gorizia και στις περιοχές του Ούντινε και της Τεργέστης1.

Είναι θέμα των ιταλικών αρχών να αποφασίσουν αν θα ζητήσουν και περαιτέρω απαλλαγές.
ΓΡΑΠΤΗ ΕΡΩΤΗΣΗ E-1236/96 υποβολή: Amedeo Amadeo (NI) προς την Επιτροπή (23 Μαΐου 1996)

Θέμα: Παραλείψεις των διαρθρωτικών ταμείων

Λαμβάνοντας γνώση του ότι χάρη σε κοινοτικά κίνητρα η εταιρεία Kraft Jacobs Suchard Ιταλίας της Ζινγκόνια στην επαρχία του Μπέργκαμο σχεδίασε και εφάρμοσε τις επενδύσεις της στην Ισπανία παύοντας τη δραστηριότητά της στην περιοχή του Μπέγκαμο και αφήνοντας σοβαρά προβλήματα απασχόλησης.

Ερωτάται η Επιτροπή εάν είναι αληθείς οι ειδήσεις που έχω για τα κίνητρα που επέτυχε η Kraft Jacobs και εάν είναι νόμιμη μια χρησιμοποίηση των κινήτρων αυτών ή αντίθετα δεν πρόκειται για επιλογές σαφώς αντίθετες με το πνεύμα των διαρθρωτικών ταμείων και των όσων πρεσβεύει η Λευκή Βίβλος με τίτλο «Ανάπτυξη, Ανταγωνιστικότα και Απασχόληση».

Απάντηση του κ. Flynn εξ ονόματος της Επιτροπής (1 Ιουλίου 1996)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να του γνωστοποιήσει τα σχετικά αποτελέσματα.
ΓΡΑΠΤΗ ΕΡΩΤΗΣΗ E-0835/96 υποβολή: Amedeo Amadeo (NI) προς την Επιτροπή (12 Απριλίου 1996)

Θέμα: Τοκογλυφία

Τα τελευταία χρόνια, το φαινόμενο της τοκογλυφίας έχει πάρει καταστροφικές διαστάσεις. Από 80.000, το 1987, οι ιταλικές οικογένειες που έχουν παγιδευτεί στον ασφυκτικό κλοιό του τοκογλυφικού χρέους έφτασαν, το 1993, τις 342.000.

Το 1993 ο όγκος των δανείων πρέπει να κυμαινόταν γύρω στα 3,9 δισεκατομμύρια λιρέτες και οι ενεργοί τόκοι, που έβαλαν στις τσέπες τους οι τοκογλύφοι, υπολογίζονται σε 3.500 δισεκατομμύρια λιρέτες έναντι των 820 δισεκατομμυρίων λιρετών το 1987. Το μηνιαίο επιτόκιο κυμαίνεται μεταξύ 4% και 12,5%. Κατά κανόνα το επιτόκιο αυτό διπλασιάζεται όταν ο οφειλέτης δεν είναι σε θέση να τηρήσει τη λήξη της προθεσμίας που θέτει ο τοκογλύφος.

Ποιά μπορεί να είναι η ενδεδειγμένη αντίδραση στην άνοδο της εγκληματικότητας στη λαθραγορά του χρήματος; Η προσοχή.

Στο πλαίσιο αυτό, μπορεί η Επιτροπή να θέσει υπόψη μας τις στατιστικές που ενδεχομένως διαθέτει σχετικά με το φαινόμενο της τοκογλυφίας στην Κοινότητα και να μελετήσει την πρότασή μας για δημιουργία ad hoc παρατηρητηρίου που θα συντονίζει όλα τα μέτρα καταπολέμησης της οργανωμένης τοκογλυφίας και θα παρακολουθεί την εξέλιξη του φαινομένου αυτού;

Απάντηση της κας Bonino εξ ονόματος της Επιτροπής (24 Μαΐου 1996)

Μετά τις συζητήσεις στην Ιταλία σχετικά με την τοκογλυφία, ο κ. βουλευτής μπορεί να αναφερθεί στις απαντήσεις που έχει δώσει η Επιτροπή στις γραπτές ερωτήσεις Ε-3652/95 της κα. Graenitz ((ΕΕ C 112 της 17.04.1996. )) και E-675/96 του κ. Tajani ((ΕΕ C 183 της 24.06.1996, σελ. 45. )), καθώς και στις προφορικές ερωτήσεις H-599/95 κατά το χρόνο υποβολής ερωτήσεων στη συνεδρίαση του Κοινοβουλίου το Σεπτέμβριο του 1995 ((Συζητήσεις του Κοινοβουλίου, αριθ. 467 (Σεπτέμβριος 1995). )) και H-275/96, H-281/96 και H-282/96 κατά το χρόνο υποβολής ερωτήσεων στη συνεδρίαση του Κοινοβουλίου τον Απρίλιο του 1996 ((Συζητήσεις του Κοινοβουλίου, (Απρίλιος 1996). )).

Παρ' όλο που η τοκογλυφία αποτελεί τη «μαύρη αγορά» της πίστωσης στον τομέα της κατανάλωσης, εντούτοις η Επιτροπή δεν διαθέτει επακριβή στατιστικά στοιχεία και δεν σχεδιάζει να δημιουργήσει δίκτυο παρακολούθησης για το σκοπό αυτό.
ΓΡΑΠΤΗ ΕΡΩΤΗΣΗ E-1357/96 υποβολή: Jean-Yves Le Gallou (NI) προς την Επιτροπή (3 Ιουνίου 1996)

Θέμα: Κοινοτικές επιχορηγήσεις προς ενώσεις, ΜΚΟ και διαφόρους οργανισμούς

Δύναται η Επιτροπή να ανακοινώσει τόν πλήρη κατάλογο των ενώσεων, ΜΚΟ ή οργανισμών που επωφελούνται κοινοτικών επιχορηγήσεων για την δημοσιονομική θέση Β7-5040 (Περιβάλλον στις αναπτυσσόμενες χώρες), καθώς και το ακριβές ποσό των επιχορηγήσεων αυτών κατά την τελευταίο λήξαν δημοσιονομικό έτος;

Απάντηση του κ. Marin εξ ονόματος της Επιτροπής (24 Ιουνίου 1996)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0739/96 υποβολή: Caroline Jackson (PPE) προς την Επιτροπή (26 Μαρτίου 1996)

Θέμα: Μεγάλα πιθηκοειδή στη Δυτική Αφρική

Δεδομένης της ανησυχίας σχετικά με το σφαγιασμό των μεγάλων πιθηκοειδών στη Δυτική Αφρική η οποία είναι ήδη γνωστή στην Επιτροπή προτίθεται η Επιτροπή να επιβεβαιώσει ότι θα χρησιμοποιήσει τη χρηματοδότηση στο πλαίσιο του προγράμματος ΕΤΑ Ecofar προκειμένου να διασφαλίσει ότι τα απειλούμενα με εξαφάνιση είδη της περιοχής θα προστατεύονται ως προϋπόθεση για τη λήψη ενίσχυσης από την ΕΕ;

Προτίθεται η Επιτροπή να επιβεβαιώσει την αναστολή της εν λόγω χρηματοδότησης στις περιπτώσεις που δεν πληρούνται οι απαιτούμενοι όροι;

Απάντηση του κ. Pinheiro, εξ ονόματος της Επιτροπής (10 Μαΐου 1996)

Η Επιτροπή πληροφορήθηκε την ανησυχία που προκάλεσε η σφαγή των μεγάλων πιθήκων στην Αφρική.

Η πρώτη φάση του προγράμματος Προστασία και Ορθολογική χρήση των δασικών οικοσυστημάτων, της Κεντρικής Αφρικής (Ecofac) έδωσε ιδιαίτερα ενθαρρυντικά αποτελέσματα όσον αφορά την προστασία της πανίδας και, ιδιαίτερα των απειλούμενων ειδών όπως είναι οι μεγάλοι πίθηκοι. Η Επιτροπή θεωρεί ότι η συνέχιση του προγράμματος Ecofac είναι η κατάλληλη λύση για την εξασφάλιση της καλύτερης δυνατής προστασίας των μεγάλων πιθήκων στις δυσπρόσιτες περιοχές της Κεντρικής Αφρικής. Η αναστολή της συνέχισης του Ecofac θα εκμηδένιζε, στις περιοχές παρέμβασης του προγράμματος, όλες τις προσπάθειες που έχουν μέχρι σήμερα αναληφθεί για την προστασία των δασικών οικοσυστημάτων γενικά και της πανίδας ιδιαίτερα.
ΓΡΑΠΤΗ ΕΡΩΤΗΣΗ E-0957/96 υποβολή: James Provan (PPE) προς την Επιτροπή (26 Απριλίου 1996)

Θέμα: Οικονομική αποζημίωση για τους εξαγωγείς κρέατος του Ηνωμένου Βασιλείου

Έχοντας υπόψη ότι η κατάργηση εκ μέρους της Ευρωπαϊκής Επιτροπής των εξαγωγών βοοειδών από τη Βρετανία άφησε παρατημένα χιλιάδες εμπορευματοκιβώτια βοΐου κρέατος που ευρίσκονταν ήδη στη διαμετακόμιση, αξίας κατά μέσον όρο 25.000 έως 30.000 στερλίνες ανά εμπορευματοκιβώτιο, θα ανταποκριθεί η Επιτροπή στο αίτημα των βρετανών εξαγωγέων κρεάτων για οικονομική αποζημίωση λόγω της απώλειας αυτών των εμπορευματοκιβωτίων τα οποία εξάγονταν με τελείως νόμιμο τρόπο κατά τη στιγμή της αναχώρησής τους από τις ακτές του Ηνωμένου Βασιλείου;

Απάντηση του κ. Fischler εξ ονόματος της Επιτροπής (13 Μαΐου 1996)

Η απόφαση 96/239/ΕΚ της Επιτροπής της 27ης Μαρτίου 1996 σχετικά με ορισμένα επείγοντα μέτρα προστασίας από τη σπογγώδη εγκεφαλοπάθεια των βοοειδών (ΣΕΒ) ((ΕΕ L 78 της 28.03.1996. )), απαγορεύει τις εξαγωγές κρέατος βοοειδών σε τρίτες χώρες από το Ηνωμένο Βασίλειο. Προωθήθηκαν πολλά μέτρα από την Επιτροπή για να περιορισθεί η αρνητική επίπτωση που είχε η ΣΕΒ για τους κοινοτικούς εξαγωγείς. Αποφασίσθηκε να παραταθεί η διάρκεια ισχύος των πιστοποιητικών εξαγωγής και να αποδεσμευθούν επιχειρηματίες από υποχρεώσεις που είχαν αναλάβει στο πλαίσιο εξαγωγικών συναλλαγών οι οποίες δεν ολοκληρώθηκαν. Ο εξαγωγέας πρέπει να καταβάλει οποιαδήποτε προκαταβληθείσα επιστροφή και πρέπει να αποδεσμευθούν οι εγγυήσεις οι σχετικές με τις εν λόγω ενέργειες.

Η Επιτροπή γνωρίζει πολύ καλά τις δύσκολες συνθήκες που αντιμετωπίζουν οι κοινοτικοί εξαγωγείς και παρακολουθεί την κατάσταση στενά.
ΓΡΑΠΤΗ ΕΡΩΤΗΣΗ P-0909/96 υποβολή: Noλl Mamθre (ARE) προς την Επιτροπή (11 Απριλίου 1996)

Θέμα: Εφαρμογή της οδηγίας 79/409/ΕΟΚ από τη Γαλλία

Θεωρεί η Επιτροπή ότι η Γαλλία εφαρμόζει πράγματι και κατά τρόπον ορθόν την οδηγία 79/409/ΕΟΚ ((ΕΕ L 103 της 25.04.1979, σελ. 1. )) του Συμβουλίου περί της διατηρήσεως των αγρίων πτηνών και, εάν όχι, ποία μέτρα σκοπεύει να λάβει σχετικώς;

Απάντηση της κας Bjerregaard εξ ονόματος της Επιτροπής (7 Μαΐου 1996)

Η Επιτροπή εκτιμά ότι η Γαλλία, όπως και άλλα κράτη μέλη, δεν εφαρμόζει με ουσιαστικό και ορθό τρόπο όλες τις διατάξεις της οδηγίας 79/409/ΕΟΚ του Συμβουλίου περί διατηρήσεως των αγρίων πτηνών.

Ο χαρακτηρισμός ζωνών ειδικής προστασίας στη Γαλλία, δυνάμει του άρθρου 4 της οδηγίας, κρίνεται ανεπαρκής και, ως εκ τούτου, έχουν κινηθεί πολλές διαδικασίες επί παραβάσει είτε για μη χαρακτηρισμό είτε για ανεπαρκή χαρακτηρισμό ορισμένων εδαφών που παρουσιάζουν κοινοτικό ενδιαφέρον.

Επιδιώκοντας μια ευνοϊκή εξέλιξη της κατάστασης αυτής, η Επιτροπή καταβάλλει πολυάριθμες προσπάθειες τόσο στο πλαίσιο των διαδικασιών επί παραβάσει όσο και στις επαφές της με τις γαλλικές αρχές και με τα άλλα κράτη μέλη.
ΓΡΑΠΤΗ ΕΡΩΤΗΣΗ E-1099/96 υποβολή: Nel van Dijk (V) και Claudia Roth (V) προς την Επιτροπή (13 Μαΐου 1996)

Θέμα: Απαγόρευση γάμου για δύο άτομα του ίδιου φύλου και ευρωπαϊκή νομοθεσία

Στις 16 Απριλίου 1996 το ολλανδικό κοινοβούλιο αποφάνθηκε υπέρ της κατάργησης της απαγόρευσης του νόμιμου γάμου για δύο άτομα του ίδιου φύλου στις Κάτω Χώρες. Η ολλανδική κυβέρνηση κλήθηκε να καταρτίσει το συντομότερο δυνατό σχέδιο νόμου όπου θα λαμβάνονται ταυτόχρονα υπόψη οι διεθνείς απόψεις, κυρίως σε ευρωπαϊκό επίπεδο.

Συμφωνεί η Ευρωπαϊκή Επιτροπή με την άποψή μας ότι η ευρωπαϊκή νομοθεσία δεν αντιτίθεται πουθενά στην κατάργηση της απαγόρευσης του νόμιμου γάμου μεταξύ δύο ατόμων του ίδιου φύλου στην Ολλανδία και πιθανώς σε άλλες χώρες μέλη;

Αν η Επιτροπή δεν συμφωνεί μ' αυτή την άποψη, μπορεί να μας ανακοινώσει τα εμπόδια που υπάρχουν στην ευρωπαϊκή νομοθεσία για την κατάργηση μιας τέτοιας απαγόρευσης;

Απάντηση του κ. Flynn εξ ονόματος της Επιτροπής (10 Ιουνίου 1996)

Το οικογενειακό δίκαιο και ειδικότερα η νομοθεσία που αφορά την ικανότητα γάμου δεν εμπίπτει στις κοινοτικές αρμοδιότητες.
ΓΡΑΠΤΗ ΕΡΩΤΗΣΗ E-0520/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Πρόγραμμα HELIOS

Ποια μέτρα εξετάζει η Επιτροπή για την εξασφάλιση της επιβίωσης των ευρωπαϊκών ΜΚΟ ατόμων με ειδικές ανάγκες εάν ανασταλούν οι επιχορηγήσεις προς αυτές τις οργανώσεις, εάν το Συμβούλιο μπλοκάρει ένα νέο πρόγραμμα HELIOS στα τέλη του 1996;

Συμφωνεί η Επιτροπή ότι αυτές οι οργανώσεις διαδραματίζουν έναν ανεκτίμητο ρόλο στο διάλογο μεταξύ της Ευρωπαϊκής Ένωσης και των ευρωπαίων πολιτών με ειδικές ανάγκες και προτίθεται να εξετάσει επείγουσες ρυθμίσεις για την εξασφάλιση μεταβατικών χρηματοδοτήσεων εάν προκύψει μια τέτοια κατάσταση;

Απάντηση του κ. Flynn εκ μέρους της Επιτροπής (15 Απριλίου 1996)

Η ενδιάμεση έκθεση αξιολόγησης του προγράμματος Helios II ((Εγγρ. COM(96) 8 τελικό. )) που εγκρίθηκε από την Επιτροπή στις 23.01.1996, τονίζει τη σπουδαιότητα της συνεργασίας μεταξύ οργανώσεων ατόμων με ειδικές ανάγκες. Η ευρωπαϊκή προστιθέμενη αξία του διαλόγου αυτού και της συνεργασίας εκτιμάται ευρέως.

Η Επιτροπή δεσμεύεται ενεργά να εξετάσει τη συνέχεια του προγράμματος Helios II, το οποίο λήγει το Δεκέμβριο 1996. Η Επιτροπή αναλαμβάνει, σε κάθε περίπτωση, τη δέσμευση να προτείνει κατάλληλες πρωτοβουλίες για την προώθηση ίσων ευκαιριών για άτομα με ειδικές ανάγκες. Κατά την άποψη της Επιτροπής, αυτό περικλείει και την υποστήριξη για συνεργασία με οργανώσεις ατόμων με ειδικές ανάγκες.
ΓΡΑΠΤΗ ΕΡΩΤΗΣΗ E-0250/96 υποβολή: Undine-Uta Bloch von Blottnitz (V) προς την Επιτροπή (9 Φεβρουαρίου 1996)

Θέμα: Η οδηγία για τη διατήρηση των φυσικών οικοτόπων

Η Επιτροπή ανακοίνωσε ότι θα επιβάλει πρόστιμο στα κράτη που δεν έχουν μετατρέψει πλήρως ή εγκαίρως την οδηγία για τη διατήρηση των φυσικών οικοτόπων (92/43/EOK) ((ΕΕ L 206 της 22.07.1992, σελ. 7. )) σε εθνική νομοθεσία.

1. Σε ποιό σημείο βρίσκεται η μετατροπή της οδηγίας στην Κοινότητα;

2. Ποιά κράτη δεν έχουν ακόμα μετατρέψει καθόλου ή εν μέρει την εν λόγω οδηγία;

3. Έχουν υποβληθεί ήδη πρόστιμα ή μήπως σκοπεύει η Επιτροπή να εφαρμόσει τώρα τέτοια μέτρα και εάν ναι για ποιά κράτη μέλη;

Απάντηση της κας Bjerregaard εξ ονόματος της Επιτροπής (21 Μαρτίου 1996)

Η εφαρμογή της εν λόγω οδηγίας έχει τουλάχιστον δύο βασικές πλευρές. Από τυπική άποψη, τα κράτη μέλη έπρεπε να έχουν θεσπίσει και ανακοινώσει στην Επιτροπή την εθνική νομοθεσία εφαρμογής έως τον Ιούνιο του 1994. Επιπλέον, τα κράτη μέλη έπρεπε να έχουν προετοιμάσει και ανακοινώσει στην Επιτροπή, έως τον Ιούνιο του 1995, έναν εθνικό κατάλογο τοπων που προτείνεται να συμπεριληφθούν στο οικολογικό δίκτυο Natura 2000, μαζί με πληροφορίες για κάθε τόπο.

Έως τις 16 Φεβρουαρίου 1996, πέντε κράτη μέλη δεν είχαν στείλει στην Επιτροπή καμμία εθνική νομοθεσία εφαρμογής (Γερμανία, Ελλάδα, Ισπανία, Ιταλία και Πορτογαλία). Η Επιτροπή έχει κινήσει νομική διαδικασία για την παράλειψη αυτή.

Η νομοθεσία που απεστάλη από άλλα κράτη μέλη ελέγχεται για να διαπιστωθεί εάν είναι σύμφωνη με την οδηγία. Η Επιτροπή δεν αποκλείει την πιθανότητα να κινηθεί νομική διαδικασία κατά ορισμένων από αυτά, λόγω ανεπαρκούς νομοθεσίας.

Έως τις 16 Φεβρουαρίου 1996, οκτώ κράτη μέλη δεν είχαν αποστείλει στην Επιτροπή κανέναν εθνικό κατάλογο προτεινομένων τόπων Natura 2000 (Βέλγιο, Γερμανία, Ελλάδα, Ισπανία, Γαλλία, Ιρλανδία, Λουξεμβούργο, Κάτω Χώρες). Η Πορτογαλία έστειλε έναν κατάλογο που αφορά μόνον τις νήσους Μαδέρα και Αζόρες. Η Επιτροπή εξετάζει επισταμένως την παράλειψη αυτή με τα σχετικά κράτη μέλη. Προτρέπει επίσης τα κράτη μέλη που έχουν αποστείλει ατελείς καταλόγους ή ατελείς πληροφορίες για τους τόπους να ολοκληρώσουν τις αναγκαίες εργασίες το συντομώτερο δυνατόν.

Η Επιτροπή δεν διαθέτει την εξουσία να επιβάλει πρόστιμα στα κράτη μέλη. Μόνον το Ευρωπαϊκό Δικαστήριο δύναται να το πράξει, ως μέρος δεύτερης καταδικαστικής απόφασης. Η Επιτροπή, εν ανάγκη, θα ζητήσει από το Ευρωπαϊκό Δικαστήριο να επιβάλει πρόστιμα στα κράτη μέλη που δεν συμμορφώνονται προς την οδηγία.
ΓΡΑΠΤΗ ΕΡΩΤΗΣΗ P-0755/96 υποβολή: Kenneth Collins (PSE) προς την Επιτροπή (21 Μαρτίου 1996)

Θέμα: Επίπεδα προστασίας που προβλέπει η οδηγία περί βιοτόπων

Μπορεί να επιβεβαιώσει ο αρμόδιος για το περιβάλλον Επίτροπος κατά πόσον τα επίπεδα προστασίας που προσφέρονται στις ειδικές ζώνες προστασίας για την προστασία των ειδών που απαριθμούνται στο Παράρτημα Ι της οδηγίας του Συμβουλίου 79/409/ΕΟΚ ((ΕΕ L 103 της 25.04.1979, σελ. 1. )) σχετικά με τη διατήρηση των αγρίων πτηνών, είναι τα ίδια με εκείνα που προσφέρονται στις ειδικές ζώνες διατήρησης για τη διατήρηση σημαντικότατων βιοτόπων και/ή ειδών που απαριθμούνται στην οδηγία του Συμβουλίου 92/43/ΕΟΚ ((ΕΕ L 206 της 22.07.1992, σελ. 7. )) σχετικά με τη διατήρηση φυσικών βιοτόπων και της άγριας χλωρίδας και πανίδας; Εάν όντως είναι έτσι, η διαδικασία που ορίζεται στο άρθρο 5 της οδηγίας του Συμβουλίου 92/43/ΕΟΚ ισχύει εξίσου για τις ειδικές ζώνες προστασίας υπέρ των πτηνών του Παραρτήματος Ι και για τις ειδικές ζώνες διατήρησης υπέρ των βιοτόπων και/ή ειδών με προτεραιότητα;

Απάντηση της Κας Bjerregaard εξ ονόματος της Επιτροπής (29 Απριλίου 1996)

Η παρεχόμενη προστασία στις ζώνες ειδικής προστασίας, στις οποίες διαβιούν είδη που απαριθμούνται στο παράρτημα Ι της οδηγίας 74/409/ΕΟΚ του Συμβουλίου για τη διατήρηση των αγρίων πτηνών, ταυτίζεται ως επί το πλείστον με την προστασία που παρέχεται στις ειδικές ζώνες διατήρησης των ενδιαιτημάτων ή ειδών προτεραιότητας που απαριθμούνται στην οδηγία 92/43/ΕΟΚ για τη διατήρηση των φυσικών ενδιαιτημάτων και της άγριας χλωρίδας και πανίδας. Υπάρχουν ωστόσο ορισμένες διαφορές. Το άρθρο 6 παράγραφος 1 της οδηγίας 92/43/ΕΟΚ έχει εφαρμογή στις ειδικές ζώνες διατήρησης αλλά όχι στις ζώνες ειδικής προστασίας, το δε άρθρο 6 παράγραφος 4 δεύτερο εδάφιο της οδηγίας 92/43/ΕΟΚ έχει εφαρμογή στις ζώνες ειδικής προστασίας, μόνον εφόσον φιλοξενούν ενδιαιτήματα ή είδη προτεραιότητας (για τους σκοπούς αυτής της οδηγίας, κανένα είδος πτηνού δεν αποτελεί είδος προτεραιότητας).

Η διαδικασία ταξινόμησης των ζωνών ειδικής προστασίας διαφέρει από τη διαδικασία χαρακτηρισμού των ειδικών ζωνών διατήρησης. Η πρώτη υπόκειται σε κανόνες που καθορίζονται στην οδηγία 79/409/ΕΟΚ ενώ η δεύτερη υπόκειται στους κανόνες που καθορίζονται στην οδηγία 92/43/ΕΟΚ. Το άρθρο 5 της οδηγίας 92/43/ΕΟΚ αφορά αποκλειστικά τη διαδικασία χαρακτηρισμού των ειδικών ζωνών διατήρησης.
ΓΡΑΠΤΗ ΕΡΩΤΗΣΗ E-0740/96 υποβολή: Robin Teverson (ELDR) προς την Επιτροπή (26 Μαρτίου 1996)

Θέμα: Κοινοτικές πρωτοβουλίες

Κατά τη δημοσίευση των «προκηρύξεων υποβολής προσφορών» της Ευρωπαϊκής Επιτροπής στην Επίσημη Εφημερίδα σχετικά με τα προγράμματα και ευκαιρίες χρηματοδότησης της ΕΕ, η προθεσμία που ορίζεται για την υποβολή των αιτήσεων είναι συνήθως δύο ή τρεις μήνες. Στο πλαίσιο της Κοινοτικής Πρωτοβουλίας ADAPT που αφορά στον τομέα των Μικρομεσαίων Επιχειρήσεων, η εν λόγω χρονική κλίμακα κρίνεται ανεπαρκής για τις επιχειρήσεις που δεν δύνανται να διαθέσουν προσωπικό κατάλληλο για την προετοιμασία της προσφοράς.

Προτίθεται ως εκ τούτου η Επιτροπή να επεκτείνει την περίοδο μεταξύ της ημερομηνίας δημοσίευσης της προκήρυξης και τις ημερομηνίας υποβολής των προσφορών;

Απάντηση του κ. Flynn εξ ονόματος της Επιτροπής (9 Απριλίου 1996)

Οι προσκλήσεις υποβολής προτάσεων σύμφωνα με την κοινοτική πρωτοβουλία Adapt δημοσιεύονται αποκλειστικά από τις αρμόδιες για το Ευρωπαϊκό Κοινωνικό Ταμείο αρχές των κρατών μελών. Δεν υπάρχουν προσκλήσεις προτάσεων σε κοινοτικό επίπεδο και επομένως ανακοινώσεις στην Επίσημη Εφημερίδα.

Η Επιτροπή συνεργάζεται στενά με τις αρχές των κρατών μελών για να συντονίζει το χρονοδιάγραμμα τέτοιων προσκλήσεων για υποβολή προτάσεων. Το 1995 (πρώτη πρόσκληση για το Adapt), οι αρχές των κρατών μελών γενικά έδωσαν προθεσμία 3,5 μήνες (τέλος Μαΐου-15 Σεπτεμβρίου 1995). Οι ρυθμίσεις για την επόμενη πρόσκληση για υποβολή προτάσεων του 1997 προς το παρόν βρίσκονται υπό μελέτη και η ανάγκη να δοθεί ικανοποιητική προθεσμία για την προετοιμασία των προσφορών, ειδικότερα από τον τομέα των μικρών και μεσαίου μεγέθους επιχειρήσεων, έχει γίνει αποδεκτή από όλα τα μέρη. Αν και το χρονοδιάγραμμα δεν έχει ακόμα συμφωνηθεί, η ισχύουσα πρόταση προβλέπει να παραχωρήσει περίοδο 4 μηνών μεταξύ της ανακοίνωσης των προσκλήσεων και της προθεσμίας υποβολής αιτήσεων. Επίσης άλλες τροποποιήσεις για τη διαδικασία επιλογής βρίσκονται υπό μελέτη για να διευκολύνουν τη συμμετοχή.
ΓΡΑΠΤΗ ΕΡΩΤΗΣΗ E-0823/96 υποβολή: Μιχαήλ Παπαγιαννάκης (GUE/NGL) προς την Επιτροπή (12 Απριλίου 1996)

Θέμα: Νομιμοποίηση εσόδων από παράνομες δραστηριότητες

Σύμφωνα με την οδηγία 91/308/ΕΟΚ ((ΕΕ L 166 της 28.06.1991, σελ. 77. )) για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, τα κράτη μέλη θέτουν σε ισχύ τις αναγκαίες νομοθετικές διατάξεις συμμόρφωσης προς την ανωτέρω οδηγία, πριν την 1η Ιανουαρίου 1993 (άρθρο 16).

Λαμβάνοντας υπόψη ότι η αποτελεσματικότητα των προσπαθειών για την καταπολέμηση της νομιμοποίησης των εσόδων από παράνομες δραστηριότητες εξαρτάται κυρίως από το συντονισμό και την εναρμόνιση των εθνικών εκτελεστικών μέτρων, ερωτάται η Επιτροπή ποιά μέτρα έχει λάβει η Ελλάδα σε εθνικό επίπεδο για την καταπολέμηση του ανωτέρω φαινομένου, εάν έχει θέσει σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 91/308/ΕΟΚ, εάν η Ελλάδα της έχει κοινοποιήσει το κείμενο των σημαντικότερων διατάξεων εσωτερικού δικαίου που έχει θεσπίσει σ' αυτόν τον τομέα, και τί μέτρα πρόκειται να λάβει σε περίπτωση που διαπιστώσει πλημμελή εφαρμογή της εν λόγω οδηγίας εκ μέρους των αρμοδίων ελληνικών αρχών;

Απάντηση του κ. Monti εξ ονόματος της Επιτροπής (13 Μαΐου 1996)

Η Ελλάδα ενσωμάτωσε την οδηγία 91/308/ΕΟΚ σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες (ξέπλυμα χρήματος), με το νόμο αριθ. 2331 της 24ης Αυγούστου 1995 ((Εφημερίδα Κυβερνήσεως αριθ. 173 της 24ης Αυγούστου 1995. )). Ο νόμος αυτός κοινοποιήθηκε επίσημα στην Επιτροπή.

Η Επιτροπή μελετά τη σχετική ελληνική νομοθεσία. Σε περίπτωση που υπάρξουν οποιεσδήποτε αμφιβολίες σχετικά με τη συμμόρφωση με την οδηγία, η Επιτροπή θα προβεί στις προβλεπόμενες διαδικασίες.
ΓΡΑΠΤΗ ΕΡΩΤΗΣΗ P-0830/96 υποβολή: Miguel Arias Caρete (PPE) προς την Επιτροπή (28 Μαρτίου 1996)

Θέμα: Συνταξιοδοτικό ταμείο του Γιβραλτάρ

Οι αρχές του Ηνωμένου Βαιλείου και του Γιβραλτάρ συμφώνησαν τη διάλυση, από 31ης Δεκεμβρίου 1993, του Gibraltar Social Insurance Fund, με αποτέλεσμα χιλιάδες Ισπανοί συνταξιούχοι να χάσουν το δικαίωμα είσπραξης της σύνταξής τους, κατά παράβαση των κανονισμών του Συμβουλίου 1408/71 ((ΕΕ L 149 της 5.07.1971, σελ. 2. )) και 574/72 ((ΕΕ L 74 της 27.03.1972, σελ. 1. )), καθώς και των άρθρων 48, 51 και 227 της Συνθήκης της Ρώμης.

Το Ευρωπαϊκό Κοινοβούλιο επανειλημμένα κατήγγειλε την κατάσταση αυτή. Η Επιτροπή, σε απάντηση, δήλωσε ότι θα ζητούσε πληροφορίες από το Ηνωμένο Βασίλειο και, στη συνέχεια, θα ενεργούσε κατά συνέπεια.

Δεδομένου ότι έχουν παρέλθει άνω των δύο ετών και η άδικη αυτή κατάσταση δεν είχε διορθρωθεί, ερωτάται να η Επιτροπή:

Σε ποιές ενέργειες προέβη ενώπιον του Ηνωμένου Βασιλείου, μέχρι σήμερα, και ποιο ήταν το αποτέλεσμά τους;

Πότε πιστεύει η Επιτροπή ότι θα αποκατασταθεί η πλήρης εφαρμογή του κοινοτικού δικαίου, όσον αφορά την ελεύθερη κυκλοφορία και την κοινωνική ασφάλιση των εργαζομένων μεταναστών και πότε θα ανακτήσουν οι Ισπανοί συνταξιούχοι τα δικαιώματά τους;

Απάντηση του κ. Flynn εξ ονόματος της Επιτροπής (13 Μαΐου 1996)

Η Επιτροπή πληροφορεί τον αξιότιμο βουλευτή ότι στην περίπτωση της διάλυσης του κοινωνικού ταμείου ασφάλισης του Γιβραλτάρ (Gibraltar Social Insurance Fund) κατέθεσε αιτιολογημένη γνώμη όπως προβλέπεται στο άρθρο 169 της Συνθήκης ΕΚ κατά του Ην. βασιλείου.

Η Επιτροπή προς το παρόν μελετά τη βρετανική απάντηση αυτής της αιτιολογημένης γνώμης.